Na temelju članka 70. st. 2. Zakona o odgoju i obrazovanju u osnovnoj i srednjoj školi (NN, broj (NN, broj 87/08., 86/09., 92/10., 105/10., 90/11., 16/12., 86/12., 94/13., 152/14., 7/17., 68/18., 98/19. i 64/20), a u svezi s člankom 17. svakom 3. Pravilnika o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima (NN, broj 132/13), članka 43. Zakona o zaštiti na radu (NN, broj 71/14, 118/14, 154/14, 94/18, 96/18), Zakona o provedbi Opće uredbe o zaštiti podataka (NN, broj 42/18), te članka 58. Statuta Osnovne škole Franka Lisice Polača, a nakon prethodnog savjetovanja sa sindikalnim povjerenikom u s ovlastima Radničkog vijeća o uvođenju i korištenju sustava tehničke zaštite za objekte (videonadzor) te o donošenju Pravilnika o korištenju sustava videonadzora, Školski odbor na sjednici održanoj dana 09. srpnja 2021. godine donosi

**PRAVILNIK O KORIŠTENJU SUSTAVA**

**VIDEONADZORA**

## OPĆE ODREDBE

**Članak 1.**

(1) Ovim Pravilnikom definiraju se pravila za korištenje sustava videonadzora kojeg provodi Osnovna škola Franka Lisice Polača (u daljnjem tekstu: Voditelj obrade). Video nadzor se provodi na lokaciji matične škole Polača 140, Polača i Područne škole Tinj 49, Bankovac.

(2) Videonadzor u smislu odredbi Zakona odnosi se na prikupljanje i daljnju obradu osobnih podataka koja obuhvaća stvaranje snimke koja čini ili je namijenjena da čini dio sustava pohrane.

(3) Pravilnik se primjenjuje sukladno zakonskim i podzakonskim aktima kojima se uređuje i regulira zaštita osobnih podataka i provedba sustava tehničke zaštite.

(4) Izrazi koji se u ovom Pravilniku koriste, a koji imaju rodno značenje, bez obzira na to jesu li korišteni u muškom ili ženskom rodu, obuhvaćaju na jednak način i muški i ženski rod.

## ZAKONITOST OBRADE

**Članak 2.**

(1) Zakonska osnova za vršenje videonadzora je legitimni interes Voditelja obrade s ciljem zaštite ljudi i imovine.

(2) Obrada osobnih podataka zaposlenika putem sustava videonadzora može se provoditi samo ako su uz zakonske uvjete ispunjeni i uvjeti utvrđeni propisima kojima se regulira zaštita na radu i ako su zaposlenici bili na primjeren način unaprijed obaviješteni o takvoj mjeri te ako je poslodavac informirao zaposlenike prije donošenja odluke o postavljanju sustava videonadzora.

## SVRHA VIDEONADZORA

**Članak 3.**

(1) Obrada osobnih podataka putem videonadzora može se provoditi samo u svrhu koja je nužna i opravdana za zaštitu osoba i imovine, ako ne prevladavaju interesi ispitanika koji su u suprotnosti s obradom podataka putem videonadzora.

(2) Svrha videonadzora je isključivo sigurnost ljudi i imovine Voditelja obrade, te se snimke koje su snimljene sustavom videonadzora mogu koristiti isključivo za navedenu svrhu.

## OPSEG PRIKUPLJANJA PODATAKA

**Članak 4.**

(1) Videonadzorom mogu biti obuhvaćene prostorije, dijelovi prostorija, vanjska površina objekta čiji je nadzor nužan radi postizanja svrhe.

(2) Sustav videonadzora snima isključivo vanjski prostor školskih zgrada od 0-24 sata, sve dane u tjednu.

 (3) Videonadzor radnih prostorija ne smije obuhvaćati prostorije za odmor, osobnu higijenu i presvlačenje.

(4) Voditelj obrade označio je da je objekt odnosno pojedine prostorije u njemu te vanjska površina objekta pod videonadzorom, a oznaka je vidljiva najkasnije prilikom ulaska u perimetar snimanja.

(5) Obavijest sadržava sve relevantne informacije sukladno odredbi članka 13. Opće uredbe o zaštiti podataka, jednostavnu i lako razumljivu sliku uz tekst kojim se ispitanicima pružaju sljedeće informacije:

* da je prostor pod videonadzorom
* podatke o voditelju obrade
* podatke za kontakt putem kojih ispitanik može ostvariti svoja prava.

(6) Podaci prikupljeni korištenjem sustava videonadzora nalaze se na snimaču koji je zaključan u za to posebno namijenjenoj prostoriji.

## MJERE ZAŠTITE OSOBNIH PODATAKA

**Članak 5.**

(1) Voditelj obrade dužan je poduzimati tehničke, kadrovske i organizacijske mjere zaštite osobnih podataka koje su potrebne da bi se osobni podaci zaštitili od slučajnog gubitka ili uništenja, kao i od neovlaštenog pristupa, nedopuštene promjene, nedopuštenog objavljivanja i svake drugo zloupotrebe, te utvrditi obvezu osoba koje provode obradu osobnih podataka, na čuvanje tajnosti podataka odnosno potpisivanje Izjave o povjerljivosti.

 (2) Voditelj obrade donosi odluku o osobama zaduženim za obradu i zaštitu svih osobnih podataka koji se obrađuju i postupanje vezano uz ostvarivanje prava ispitanika.

## PRISTUP PODACIMA I ROK ČUVANJA

**Članak 6.**

(1) Pravo pristupa osobnim podacima prikupljenim putem videonadzora imaju samo odgovorne osobe Voditelja obrade odnosno Izvršitelja obrade i/ili osobe koje on ovlasti. Sustav videonadzora zaštićen je od pristupa neovlaštenih osoba, a ovlaštene osobe smiju koristiti snimke iz sustava videonadzora samo u skladu s propisanom svrhom.

(2) Voditelj obrade i Izvršitelj obrade uspostavili su automatizirani sustav zapisa za evidentiranje pristupa snimkama videonadzora koji sadržava vrijeme i mjesto pristupa, kao i oznaku osoba koje su izvršile pristup podacima prikupljenim putem videonadzora.

(3) Pristup podacima imaju i nadležna državna tijela u okviru obavljanja poslova iz svojeg zakonom utvrđenog djelokruga.

(4) Snimke dobivene putem videonadzora čuvaju se najviše šest mjeseci, osim ako je drugim zakonom propisan duži rok čuvanja ili ako su dokaz u sudskom, upravnom, arbitražnom ili drugom istovrijednom postupku.

## ZAŠTITA PRAVA ISPITANIKA

**Članak 7.**

(1) Voditelj obrade u svom redovnom poslovanju omogućava Ispitanicima ostvarenje svih njihovih prava vezanih uz obradu osobnih podataka. Osim toga, Ispitanik može podnijeti zahtjev za ostvarivanje prava Voditelju obrade ili ga dostaviti na e-mail adresu Službenika za zaštitu podatka, te može uložiti prigovor nadzornom tijelu (AZOP - Agencija za zaštitu osobnih podataka).

## ZAVRŠNE ODREDBE

**Članak 8.**

Ovaj Pravilnik stupa na snagu danom objave na oglasnoj ploči Škole.

KLASA: 003-05/21-01/05

URBROJ: 2198-1-36-21-01

Polača, 09. srpnja.2021. godine

 Predsjednica Školskog odbora

 Ivana Peraić, prof.

Ovaj Pravilnik donesen je 09.07.2021. godine, objavljen je na oglasnoj ploči Škole 12.07.2021. godine i stupio je na snagu istoga dana.

 Ravnatelj

 Mate Bobanović , prof.